Kleinkinders vermoor oupa en oumaArgieffoto Twee mans is Donderdag in die hooggeregshof in Bloemfontein skuldig bevind aan twee aanklagtes van moord, roof met verswarende omstandighede en brandstigting. Hulle het verlede jaar hul grootouers vermoor en daarna hul huis aan die brand gesteek. Kabelo Sebotso (22) is tot 22 jaar tronkstraf gevonnis vir twee aanklagtes van moord, 15 jaar vir roof en vyf jaar vir brandstigting. Drie van die vier vonnisse sal gelyktydig uitgedien word. Die ander kleinseun, Thokozane Gazide (31), is tot lewenslange tronkstraf gevonnis vir twee aanklagtes van moord, 15 jaar vir roof en vyf jaar vir brandstigting. Brig. Motantsi Makhele, woordvoerder van die polisie, sê die polisie is op 6 April 2019 ontbied na ŉ huis wat in vlamme gehul was in Thaba ’Nchu, digby Bloemfontein. Nadat die brand geblus is, is die liggame van twee bejaardes, Mantwa Sebotsa (72) en Lethakong Sebotsa (79), in die huis gevind. Hulle was getroud. Die voorlopige polisie-ondersoek het aan die lig gebring dat die bejaardes eers aangerand is en dat petrol gebruik is om die huis aan die brand te steek. Makhele sê die nadoodse ondersoek het gewys die bejaarde vrou is met ŉ knopkierie aangerand en die bejaarde man is met ŉ mes gesteek. “Tydens die ondersoek is bevind dat die bejaarde egpaar reeds ’n beskermingsbevel teen hul kleinseuns Kabelo en Thokozane, gehad het. Een van die voorwaardes was dat hulle nie naby hul grootouers se huis mag kom nie. Thokozane is egter langs die brandende huis gewaar,” sê Makhele. Makhele sê die kleinseuns het hul grootouers op 4 April vermoor en die huis twee dae later aan die brand gesteek. Hulle het ŉ televisie, radio, yskas en komberse gesteel. Hulle het die yskas by ŉ plaaslike pandjieswinkel verkwansel, voordat hulle met ŉ minibustaxi na Gauteng gevlug het. Die kleinseuns is onderskeidelik op 29 Mei en 11 Julie verlede jaar deur die polisie in Thokoza in Johannesburg opgespoor.